ai4bharat/Pralekha huggingface dataset:
பிரதமர் அலுவலகம்
நேபாளத்திற்குப் புறப்படுமுன் பிரதமர் வெளியிட்ட அறிக்கை
நேபாள பயணத்திற்குமுன் பிரதமர் திரு நரேந்திர மோடி வெளியிட்ட அறிக்கையின் முழு விவரம்.
“நான்காவது பிம்ஸ்டெக் உச்சிமாநாட்டில் பங்கேற்பதற்காக ஆகஸ்ட் 30, 31ஆகிய இரண்டு நாட்கள் நான் காட்மாண்டுவில் இருப்பேன்.
இந்த உச்சிமாநாட்டில் எனது பங்கேற்பு அண்டை நாடுகளுக்கு இந்தியா வழங்கும் உயர் முன்னுரிமை மற்றும் தென்கிழக்கு ஆசியாவிலுள்ள அண்டைநாடுகளுடன் நமது நட்புறவு தொடர்ந்து ஆழமாவதற்கான வலுவான உறுதி ஆகியவற்றை அடையாளப்படுத்துவதாகும்.
இந்த உச்சிமாநாட்டின்போது நமது மண்டலத்தின் ஒத்துழைப்பை மேலும் வளப்படுத்தவும், வர்த்தக உறவுகளை விரிவுபடுத்தவும் வங்காளவிரிகுடா பகுதியில் அமைதியையும் வளத்தையும் கட்டமைப்பதற்கான கூட்டு முயற்சிகளை முன்னெடுத்துச் செல்லவும், பிம்ஸ்டெக் அமைப்பின் அனைத்து தலைவர்களுடனும், நான் கலந்துரையாடல் நடத்துவேன்.
“வங்காள விரிகுடா பகுதியில் அமைதி, வளம், நிலையான வளர்ச்சியை நோக்கி” என்ற இந்த உச்சிமாநாட்டின் மையப்பொருள் நமது பொதுவான விருப்பங்களையும், சவால்களையும், வடிவமைக்க கூட்டுப் பொறுப்பை உருவாக்கும்.
பிம்ஸ்டெக் அமைப்பின் கீழ், இதுவரை உருவாக்கப்பட்ட வளர்ச்சியை மேலும் வலுப்படுத்தவும், அமைதியான வளமிக்க
வங்காள விரிகுடா பகுதியை கட்டமைப்பதற்கான திட்டத்தை உருவாக்கவும், நான்காவது பிம்ஸ்டெக் உச்சி மாநாடு வழிவகுக்கும் என்று நான் நம்புகிறேன்.
பிம்ஸ்டெக் உச்சிமாநாட்டிற்கு இடையே பங்களாதேஷ், பூடான், மியான்மர், இலங்கை, தாய்லாந்து, ஆகிய நாடுகளின் தலைவர்களுடன் கலந்துரையாடும் வாய்ப்பையும் நான் பெறுவேன்.
நேபாள பிரதமர் மாண்புமிகு கே பி சர்மா ஒளியை சந்தித்து ஏற்கனவே 2018 மே மாதத்தில் மேற்கொண்ட எனது நேபாள பயணத்திற்கு பின் இருதரப்பு உறவுகளில் ஏற்பட்டுள்ள முன்னேற்றம் குறித்து ஆய்வு செய்யும் வாய்ப்பையும் நான் எதிர்நோக்கியிருக்கிறேன்.
பசுபதிநாதர் ஆலய வளாகத்தில் நேபாள பாரத மைத்ரி தர்மசாலாவை தொடங்கி வைக்கும் பெருமையையும், உரிமையையும் பிரதமர் ஒளியும் நானும் பெறுவோம்”
------
(Visitor Counter : 104
மத்திய அமைச்சரவை
ஐதராபாத்தில் சிர்டாப் மையத்தை அமைப்பதற்கான ஒப்பந்தத்திற்கு அமைச்சரவை ஒப்புதல்
ஐதராபாத்தில் உள்ள தேசிய ஊரக வளர்ச்சி நிலையம் மற்றும் பஞ்சாயத்து ராஜ் மையத்தில்  ஆசிய மற்றும் பசிபிக் நாடுகளுக்கான ஒருங்கிணைந்த ஊரக வளர்ச்சி மையத்தை  அமைப்பதற்கு ஊரக வளர்ச்சித் துறை அமைச்சகத்துக்கும் மற்றும் ஆசியா மற்றும் பசிபிக் நாடுகளுக்கான ஒருங்கிணைந்த ஊரக வளர்ச்சி மையத்துக்கும் இடையில் ஒப்பந்தம் கையெழுத்திடுவதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது.
ஊரக வளர்ச்சித் திட்டங்களில் சிறப்பு அனுபவம் பெற்ற நிறுவனங்களுடன் பிணைப்பை ஏற்படுத்தி நேரடி அறிவைப் பெறுவதன் சாதக நிலையை NIRD&PR-க்கு NIRD&PR வளாகத்தில் உள்ள சிர்டாப் மையம் அளிக்கும். அது NIRD&PR-க்கு செயல்பாட்டு அறிவுக் களஞ்சியத்தை உருவாக்க உதவியாக இருக்கும். CIRDAP உறுப்பு நாடுகளில்  உள்ள அமைச்சகங்கள் / நிறுவனங்களுடன் தொடர்பு ஏற்படுத்துவதன் மூலம் இந்தப் பிராந்தியத்தில் தனது அந்தஸ்தை NIRD&PR - உயர்த்திக் கொள்ளவும் இந்த மையம் உதவும். CMC-க்களின் சிறந்த நடைமுறைகளை பரிமாற்ற அடிப்படையில் சென்று பார்ப்பதன் மூலம் NIRD&PR பயிற்சியாளர்களும் அமைச்சக அதிகாரிகளும் பயன் பெறுவார்கள். சி.எம்.சி உறுப்பு நாடுகளுக்குள் ஒருங்கிணைந்த ஊரக வளர்ச்சி, குறிப்பாக வறுமை ஒழிப்புத் திட்டங்களை அமல் செய்வதில் கவனம் செலுத்துவது இந்த மையத்தின் பணிக்கான நோக்கமாக இருக்கும்.
பின்னணி
ஆசிய பசிபிக் பிராந்திய நாடுகள் மற்றும் ஐக்கிய நாடுகள் சபையின்  உணவு மற்றும் வேளாண்மை நிறுவனம்  முன்முயற்சியால், பல்வேறு இதர ஐ.நா. அமைப்புகள் மற்றும் நன்கொடையாளர்களின் ஆதரவுடன் 1979ல் உருவாக்கப்பட்ட சிர்டாப் என்பது பிராந்திய அளவிலான அரசுகளிடையே மற்றும் தன்னாட்சி நிறுவனம் ஆகும். இந்த அமைப்பின் நிறுவன உறுப்பினர்களில் முக்கியமான நாடுகளில் ஒன்று இந்தியா. அதன் தலைமையகம் வங்கதேசத்தில் டாக்காவில் உள்ளது. பிராந்தியத்தில் ஒத்துழைப்பை மேம்படுத்துவது மற்றும் ஆராய்ச்சி செயல்பாடு, பயிற்சி, தகவல் பரவச் செய்தல் ஆகியவற்றின் மூலம் தன் உறுப்பு நாடுகளில் ஒருங்கிணைந்த ஊரக வளர்ச்சியை ஏற்படுத்துவது ஆகியவை சிர்டாப்பின் நோக்கமாகும்.
சிர்டாப்பிற்கு இந்தோனேசியாவில் ஜகார்த்தா நகரில் ஒரு துணை - பிராந்திய அலுவலகம் உள்ளது. தென் கிழக்கு ஆசியாவில்  இந்த துணை பிராந்திய அலுவலகம் 1997ல் இந்தோனேசியாவில் ஜகார்த்தா நகரில் அமைக்கப்பட்டது. சிர்டாப்பின் உறுப்பினர்களுக்கு உதவுவது, அமைப்பையும் ஆதார வளங்களையும் விரிவுபடுத்துவது மற்றும் தென்கிழக்கு ஆசிய பிராந்தியத்துக்குப் பொருத்தமான முன்னோடித் திட்டங்களுக்கான பயிற்சி ஆராய்ச்சிகள் நடத்துவது ஆகியவை இதன் நோக்கமாகும். ஆசிய பசிபிக் பிராந்தியத்தில் 46 நாடுகள் உள்ளன. எனவே சிர்டாப் விரிவுபடுத்துவதற்கு அதிக வாய்ப்பு உள்ளது. அதற்கு சிர்டாப் மையங்களின் உதவி கிடைக்கும்.
நிதி அமைச்சகம்
இந்தி மற்றும் ஆங்கிலத்துடன் 13 பிராந்திய மொழிகளில் பொதுத்துறை வங்கிகளுக்கான எழுத்தர் ஆட்சேர்ப்பு தேர்வு நடத்த நிதி அமைச்சகம் பரிந்துரை
பன்னிரண்டு பொதுத்துறை வங்கிகளுக்கான எழுத்தர் ஆட்சேர்ப்பு மற்றும் இனிமேல் விளம்பரப்படுத்தப்படும் காலியிடங்களுக்கான தொடக்க மற்றும் முக்கிய தேர்வுகளை, ஆங்கிலம் மற்றும் இந்தியுடன் 13 பிராந்திய மொழிகளில் நடத்தப்பட வேண்டும் என்று இந்திய அரசின் நிதி அமைச்சகம் பரிந்துரைத்துள்ளது.
பொதுத்துறை வங்கிகளுக்கான எழுத்தர் பணியாளர்களுக்கான தேர்வுகளை பிராந்திய மொழிகளில் நடத்துவது குறித்து ஆராய இந்திய அரசாங்கத்தின் நிதி அமைச்சகத்தால் உருவாக்கப்பட்ட குழுவின் பரிந்துரையின் அடிப்படையில் இந்த முடிவு எடுக்கப்பட்டது. குழுவின் பரிந்துரைகள் கிடைக்கும் வரை ஐபிபிஎஸ்-ஆல் தொடங்கப்பட்ட தேர்வு செயல்முறை நிறுத்தி வைக்கப்பட்டது.
உள்ளூர் இளைஞர்களுக்கு ஒரே மாதிரியான வாய்ப்பை வழங்குவதோடு உள்ளூர்/பிராந்திய மொழிகள் மூலம் வாடிக்கையாளர்களுடன் உரையாடுவதை உறுதி செய்யும் நோக்கத்துடன் இந்த குழு செயல்பட்டது.
பிராந்திய மொழிகளில் எழுத்தர் தேர்வுகளை நடத்தும் இந்த முடிவு எதிர்கால பாரத ஸ்டேட் வங்கி காலியிடங்களுக்கும் பொருந்தும். ஏற்கனவே விளம்பரப்படுத்தப்பட்ட மற்றும் ஆரம்பத் தேர்வுகள் நடைபெற்ற காலியிடங்களுக்கான பாரத ஸ்டேட் வங்கியின் தற்போதைய ஆட்சேர்ப்பு செயல்முறை விளம்பரத்தின் படி நடத்தி முடிக்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1759643
பெண்கள் மற்றும் குழந்தை நலன் அமைச்சகம்
மகளிர் மற்றும் குழந்தைகள் மேம்பாட்டுத்துறை அமைச்சக செயல்பாட்டின் ஆண்டுக் கண்ணோட்டம்
மகளிரின் சமூக மற்றும் பொருளாதார அதிகாரம் அளித்தலை மேம்படுத்தும் வகையில், மத்திய மகளிர் மற்றும் குழந்தைகள் மேம்பாட்டுத்துறை அமைச்சகம் பல்வேறு நடவடிக்கைகளை மேற்கொண்டு வருகிறது.
அமைச்சகத்தின் பல்வேறு திட்டங்கள் அமைப்புகள்:
திட்டங்கள் அமலாக்கப்படுவதை கண்காணிக்கவும், சிறந்த முறையில் அமல்படுத்தவும், மகளிர் மற்றும் குழந்தைகள் மேம்பாட்டுத்துறை அமைச்சகம் 3 அமைப்புகளைக் கொண்டுள்ளது. குழந்தைகள், வளரிளம் பெண்கள் மற்றும் கர்ப்பிணிப் பெண்களுக்கான ஊட்டச்சத்து மற்றும் பச்சிளங்குழந்தைகள் பராமரிப்பு மற்றும் கல்வி. மகளிருக்கு அதிகாரம் அளித்தல் பாதுகாப்புக்கான சக்தி இயக்கம், குழந்தைகள் நலன் மற்றும் பாதுகாப்புக்காக வத்சலாயா இயக்கம் ஆகியவற்றுக்காக முறையே 15-வது நிதிக் குழுவில் ரூ.20,989 கோடி, ரூ.10,916 கோடி, ரூ.1,02,031 கோடி ஒதுக்கப்பட்டுள்ளது.
சக்சம் அங்கன்வாடி மற்றும் 2-ம் கட்ட ஊட்டச்சத்து இயக்கம்
இந்த இயக்கத்திற்கான வழிகாட்டு நெறிமுறைகளை நடப்பாண்டு ஆகஸ்ட் மாதம் அமைச்சகம் வெளியிட்டது. ஆண்டுக்கு 40,000 அங்கன்வாடி மையங்கள், முன்னோடி மாவட்டங்கள் வலுப்படுத்தப்பட்டு மேம்படுத்தப்பட உள்ளன. ஊட்டச்சத்து மற்றும் கல்வியில், தரத்தை மேம்படுத்த இது செயல்படுத்தப்படுகிறது. நடப்பு 2022-23ஆம் நிதியாண்டில் முன்னோடி மாவட்டங்களில் உள்ள 40,000 சக்சம் அங்கன்வாடி மையங்கள் கண்டறியப்பட்டுள்ளன. இதுவரை, அங்கன்வாடி ஊழியர்களுக்கு 11.22 லட்சம் ஸ்மார்ட் போன்கள் வழங்கப்பட்டுள்ளன.
போஷான் செயலி
கூடுதல் ஊட்டச்சத்து பொருட்கள் அளிக்கப்படுவதை கண்காணிப்பதற்காக நவீன தொழில்நுட்பத்துடன் போஷான் செயலி உருவாக்கப்பட்டது. 31.10.2022 வரை 9.84 கோடி பயனாளிகள் இதில் பதிவு செய்துள்ளனர்.
போஷான் பக்வாடா :
நடப்பாண்டு மார்ச் 21 முதல் ஏப்ரல் 4 வரை போஷான் பக்வாடா நடத்தப்பட்டது. அங்கன்வாடி மையங்களில் 6 வயது வரையிலான குழந்தைகளின் உயரம் மற்றும் எடை கண்காணித்தல் தாய் மற்றும் குழந்தையின் ஆரோக்கியத்திற்காக பாரம்பரிய உணவு உள்ளிட்ட நடவடிக்கைகள் மேற்கொள்ளப்பட்டது.
தேசிய ஊட்டச்சத்து மாதம் 
5-வது தேசிய ஊட்டச்சத்து மாதம் 2022 செப்டம்பரில் கிராமப்பஞ்சாயத்துக்களில் கொண்டாடப்பட்டது. மகளிர் மற்றும் குழந்தைகளுக்கான பாரம்பரிய உணவு, உள்ளிட்ட தலைப்புகளில் இவை நடத்தப்பட்டன. பல்வேறு தலைப்புகளில் 15 கோடிக்கும் மேற்பட்ட நடவடிக்கைகள் இந்த ஊட்டச்சத்து மாதத்தில் நடைபெற்றது.
கொவிட் -19 ஆல் பெற்றோரை இழந்த குழந்தைகளுக்கான பிஎம் கேர் நிதி
கொவிட்-19 ஆல் பெற்றோர், பெற்றோரில் ஒருவர், காப்பாளர் அல்லது வளர்ப்பு பெற்றோரை இழந்த குழந்தைகளுக்கு உதவுவதற்காக பிஎம் கேர் நிதியம், மே 29, 2021 அன்று பிரதமர் திரு நரேந்திர மோடியால் உருவாக்கப்பட்டது. இத்திட்டத்தின் கீழ் 4,345 குழந்தைகள் தகுதி உடையவர்களாக கண்டறியப்பட்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1885352
சுகாதாரம் மற்றும் குடும்ப நலத்துறை அமைச்சகம்
`1000 நோயாளிகளுக்கு ஒரு மருத்துவர்’ உலக சுகாதார நிறுவனத்தின் இலக்கை இந்தாண்டே அடைய அரசு முயற்சி : டாக்டர் ஹர்ஷ் வர்தன் தகவல்
குவகாத்தி எய்ம்ஸ் மருத்துவமனையின் முதலாவாது எம்.பி.பி.எஸ் மாணவர்கள் பிரிவை தொடங்கி வைக்கும் நிகழ்ச்சிக்கு மத்திய சுகாதாரத்துறை அமைச்சர் டாக்டர் ஹர்ஷ் வர்தன் காணொலிக் காட்சி மூலம் தலைமை தாங்கினார். இதில் மத்திய சுகாதாரத்துறை இணையமைச்சர் திரு அஸ்வின் குமார் சவுபே கலந்து கொண்டார்.
இந்நிகழ்ச்சியில் அனைவருக்கும் சுகாதார வசதிகள் கிடைக்க வேண்டும் என்ற பிரதமரின் தொலைநோக்கை டாக்டர் ஹர்ஷ் வர்தன் நினைவு கூர்ந்தார். ‘‘குவகாத்தி எய்ம்ஸ், பிரதமரின் ஸ்வஸ்த்ய சுரக்ஷா திட்டத்தின் 5வது கட்டத்தின் கீழ் உருவாக்கப்பட்ட புதிய நிறுவனம்’’ என அவர் கூறினார். 2வது எய்ம்ஸ் உருவாக்கப்பட வேண்டும் என்ற எண்ணம் உருவானதற்கே, திரு அடல் பிஹாரி வாஜ்பாய் 50 ஆண்டுகளுக்கு முன்பு கூறியதுதான் காரணம் என்றும், அவரது பணியை பிரதமர் திரு நரேந்திர மோடி முன்னெடுத்து செல்வதாகவும் அமைச்சர் டாக்டர் ஹர்ஷ் வர்தன் கூறினார். ‘‘நாட்டின் பல்வேறு பகுதிகளில் புதிய எய்ம்ஸ் மருத்துவமனைகள் திறக்க வேண்டும் என்பதன் குறுகிய கால நோக்கம், குறைவான கட்டணத்தில் சுகாதார சேவை கிடைப்பதில் உள்ள இடைவெளியைக் குறைப்பதுதான் என்றும், இந்திய மக்கள் நலமாக இருப்பதுதான் இதன் நீண்ட கால தொலைநோக்கு’’ என டாக்டர் ஹர்ஷ் வர்தன் கூறினார்.
ஆயிரம் நோயாளிகளுக்கு ஒரு மருத்துவர் என்ற உலக சுகாதார நிறுவனத்தின் இலக்கை இந்தாண்டுக்குள் அடைய அரசு முயற்சிகள் எடுப்பதாக அவர் கூறினார்.
2013-14ம் கல்வி ஆண்டில் இருந்து 6 புதிய எய்ம்ஸ் மருத்துவமனைகளில் எம்.பி.பி.எஸ் இடங்களின் மொத்த எண்ணிக்கை 600 வரை அதிகரிக்கப்பட்டதாகவும், இதன் மூலம் 300 எம்பிபிஎஸ் இடங்கள் கூடுதலாக ஏற்படுத்தும் வாய்ப்பு அளிக்கப்பட்டுள்ளது. குவகாத்தி எய்ம்ஸ் உட்பட புதிய எய்ம்ஸ் தொடங்கப்பட்டதன் மூலம் அரசு கல்வி நிறுவனங்களில் மொத்த எம்பிபிஎஸ் இடங்களின் எண்ணிக்கை 42,545 ஆக அதிகரித்துள்ளது’’ என அவர் கூறினார். “ஒட்டு மொத்த எம்பிபிஎஸ் இடங்களின் எண்ணிக்கையை 80,000-ஆக உயர்த்த அரசு முயற்சி எடுத்து வருகிறது’’ என்றும் அவர் தெரிவித்தார்.
குவகாத்தி எய்ம்ஸ் முதல்வர், பேராசிரியர்கள், மாணவர்கள், அவர்களின் பெற்றோர்கள் உட்பட பலர் இந்நிகழ்ச்சியில் பங்கேற்றனர்.
சுகாதாரம் மற்றும் குடும்ப நலத்துறை அமைச்சகம்
இந்தியாவின் குணமடைந்தோர் வீதம் 78%-ஐ கடந்தது
கொரோனா பாதிப்பிலிருந்து தினசரி குணமடைவோர் எண்ணிக்கை, நாட்டில் தொடர்ந்து அதிகரிக்கிறது. குணமடைவோர் வீதம் இன்று 78.28%-ஐ கடந்தது. கடந்த 24 மணி நேரத்தில் 79,292 பேர் குணமடைந்து வீடு திரும்பியுள்ளனர்.
குணமடைந்தோர் மொத்த எண்ணிக்கை 38,59,399 ஆக உள்ளது. குணமடைந்தோர் மற்றும் சிகிச்சை பெறுபவர்களுக்கான இடைவெளி இன்று 28 லட்சத்தைக் கடந்தது.
நாட்டில் சிகிச்சை பெறுபவர்களின் மொத்த எண்ணிக்கை 9,90,061-ஆக உள்ளது.
சிகிச்சை பெறுபவர்களில் 48.8% பேர் மகாராஷ்டிரா, கர்நாடகா மற்றும் ஆந்திராவைச் சேர்ந்தவர்கள்.
கடந்த 24 மணி நேரத்தில் 1,054 பேர் உயிரிழந்துள்ளனர். மொத்த இறப்பில் 69% பேர், மகாராஷ்டிரா, தமிழ்நாடு, கர்நாடகா, ஆந்திரா மற்றும் தில்லியைச் சேர்ந்தவர்கள்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1654383
கூட்டுறவு அமைச்சகம்
புதுதில்லியில் நாளை நடைபெற உள்ள நகர்ப்புற கூட்டுறவு கடன் துறையின் எதிர்கால பங்களிப்பு குறித்த ஷெடியூல்டு மற்றும் பல்வேறு மாநில நகர்ப்புற கூட்டுறவு வங்கிகளின் தேசிய மாநாட்டில் மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா தலைமை விருந்தினராக கலந்துகொள்கிறார்
புதுதில்லியில் நாளை நடைபெற உள்ள நகர்ப்புற கூட்டுறவு கடன் துறையின் எதிர்கால பங்களிப்பு குறித்த ஷெடியூல்டு மற்றும் பல்வேறு மாநில நகர்ப்புற கூட்டுறவு வங்கிகளின் தேசிய மாநாட்டில் மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா சிறப்பு விருந்தினராக கலந்து கொள்கிறார். கூட்டுறவு மூலம் செழுமை என்ற பிரதமர் திரு நரேந்திர மோடியின் தொலைநோக்கு பார்வைக்கு இம்மாநாடு வலுசேர்க்கும்.
இந்த மாநாட்டில் ஷெடியூல்டு மற்றும் பல்வேறு மாநில நகர்ப்புற கூட்டுறவு வங்கிகள் மற்றும் கடன் அமைப்புகள், நகர்ப்புற கூட்டுறவு வங்கிகள் போன்ற கூட்டுறவு கடன் துறையின் எதிர்கால பங்கு, இந்திய ரிசர்வ் வங்கி நிபுணர்களின் பரிந்துரைகள், தேசிய கூட்டுறவு நிதி உள்ளிட்ட பல்வேறு துறைகள் தொடர்பாக விவாதிக்கப்பட உள்ளது.
நகர்ப்புற கூட்டுறவு வங்கிகளின் 100 ஆண்டு சேவையும் மாநாட்டில் பாராட்டப்பட உள்ளது. நாட்டில் மொத்தம் 197 நகர்ப்புற கூட்டுறவு வங்கிகள் உள்ளன. பல்வேறு வங்கிகளின் சேவை இம்மாநாட்டில் பாராட்டப்படும் என எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1836163
சிறப்பு சேவைகள் மற்றும் கட்டுரைகள்
தபால்துறை குறைதீர்ப்பு நாள்
தாக் அதாலத் எனப்படும் தபால்துறை குறைதீர்ப்பு நடவடிக்கையை 22.06.2021  காலை 11 மணிக்கு தபால் அலுவலகங்களின் மூத்த கண்காணிப்பாளர் அலுவலகம், சென்னை மாநகர தெற்கு மண்டலம், தி நகர் வடக்கு தபால் அலுவலக வளாகம் , வடக்கு உஸ்மான் சாலை, தி நகர், சென்னை 600017 என்ற முகவரியில் நடத்த முடிவெடுக்கப்பட்டுள்ளது, தொலைபேசி எண்கள் 28341668, 28342554 மற்றும் மின்னஞ்சல் முகவரி dochennaicitysouth.tn@indiapost.gov.in ஆகும்.
சென்னை மாநகர தெற்கு மண்டலத்தின் கீழ் வரும் வடபழனி, விருகம்பாக்கம், சாலிகிராமம், கோடம்பாக்கம், மேற்கு மாம்பலம், அசோக் நகர், கே கே நகர், புனித தோமையர் மலை, கிண்டி தொழிற்பேட்டை, சைதாப்பேட்டை, அடையார், திருவான்மியூர், பெசன்ட் நகர், புனித தோமையர் மலை தலைமை அலுவலகம், மடிப்பாக்கம், ஆதம்பாக்கம், நங்கநல்லூர், சோளிங்கநல்லூர், ஒக்கியம் துரைப்பாக்கம், ஆழ்வார் திருநகர், ராஜா அண்ணாமலைபுரம், கோட்டூர்புரம், வேளச்சேரி ஆகிய தபால் நிலையங்கள் வழங்கும் தபால் சேவைகள்  குறித்த தங்களது புகார்கள்/ஆலோசனைகளை மேற்கண்ட மின்னஞ்சல் முகவரிக்கு 21.06.2021 -க்குள் அனுப்புமாறு பொதுமக்கள் கேட்டுக்கொள்ளப்படுகிறார்கள்.
மேற்கண்ட தகவல் தபால் நிலையங்களின் மூத்த கண்காணிப்பாளர், சென்னை மாநகர பிராந்தியம், சென்னை-600017 வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
இளைஞர் நலன் மற்றும் விளையாட்டு அமைச்சகம்
வில்வித்தை வீராங்கனைக்கு கொரோனா தொற்று
தேசிய வில்வித்தை பயிற்சி முகாம் புனேவில் உள்ள ராணுவ விளையாட்டு மையத்தில் நடக்கிறது. இதில் பங்கேற்க நாட்டின் பல பகுதிகளில் இருந்து வில்வித்தை வீரர்கள் மற்றும் வீராங்கனைகள் வந்துள்ளனர். இந்திய விளையாட்டு ஆணையத்தின் நிலையான செயல்பாட்டு விதிமுறைகள் படி, முகாமுக்கு வந்தவர்களிடம் கொவிட்-19 பரிசோதனை மேற்கொள்ளப்பட்டது.
ஆர்டி-பிசிஆர் பரிசோதனை மேற்கொண்ட 23 பேரில், வில்வித்தை வீராங்கனை ஹிமானி மாலிக்குக்கு கொரோனா தொற்று உறுதி செய்யப்பட்டது. அவருக்கு தற்போது அறிகுறிகள் இல்லை. இருந்தாலும் முன்னெச்சரிக்கை நடவடிக்கையாக அவர் மருத்துவமனையில் அனுமதிக்கப்பட்டுள்ளார்.
பயிற்சிகள் பாதுகாப்பாக நடைபெறுவதை உறுதி செய்ய, அனைத்து முன்னெச்சரிக்கை நடவடிக்கைகள் மற்றும் இந்திய விளையாட்டு ஆணையத்தின் நிலையான செயல்பாட்டு விதிமுறைகள் பின்பற்றப்படுகின்றன.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1670403
ஜல்சக்தி அமைச்சகம்
நீர், உணவுப் பாதுகாப்பை மேம்படுத்த நதிகள் இணைப்பு மிகவும் அவசியம்: அமைச்சர் திரு ரத்தன் லால் கட்டாரியா
தேசிய நீர் மேம்பாட்டு முகமையின் 34-வது வருடாந்திர பொதுக்குழு கூட்டம் மற்றும் நதிகளின் இணைப்புக்கான சிறப்புக் குழுவின் 18-வது கூட்டத்திற்கு மத்திய நீர்வளத்துறை இணை அமைச்சர் திரு ரத்தன் லால் கட்டாரியா இன்று தலைமை தாங்கினார்.
உத்தரப் பிரதேசம், மத்தியப் பிரதேசம், பிகார், ராஜஸ்தான் ஆகிய மாநிலங்களின் நீர் வளத்துறை அமைச்சர்கள், நீர் வளத்துறை மற்றும் கங்கை புத்தாக்கத் துறையின் செயலாளர், நதிகளின் இணைப்புக்கான பணிக் குழுவின் தலைவர், மத்திய நீர்வளத்துறை அமைச்சரின் ஆலோசகர், பல்வேறு மத்திய, மாநில அரசு அமைப்புகளின் அலுவலர்கள் உள்ளிட்டோர் இதில் கலந்து கொண்டனர்.
இக்கூட்டத்தில் பேசிய அமைச்சர், நாட்டின், நீர், உணவுப் பாதுகாப்பை மேம்படுத்தவும், தண்ணீர் பஞ்சம் உள்ள, வறட்சியால் பாதிக்கப்பட்ட மற்றும் மழையை நம்பியுள்ள விவசாயப் பகுதிகளுக்கு தண்ணீர் வழங்குவதற்கும் நதிகளின் இணைப்பு மிகவும் அவசியம் என்று கூறினார்.
சம்பந்தப்பட்ட மாநில அரசுகளின் ஒப்புதலோடும், ஒத்துழைப்போடும் நதிகள் இணைப்புத் திட்டத்தை செயல்படுத்த இந்திய அரசு உறுதி பூண்டுள்ளதாக திரு ரத்தன் லால் கட்டாரியா கூறினார்.
முன்னாள் பிரதமர் திரு அடல் பிகாரி வாஜ்பாயை நினைவு கூர்ந்த அமைச்சர், நதிகள் இணைப்பு என்பது அவரது கனவு, லட்சியம் மற்றும் இதயத்துக்கு மிகவும் நெருக்கமான திட்டம் என்று கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://pib.gov.in/PressReleasePage.aspx?PRID=1678869
(Visitor Counter : 82
சுற்றுச்சூழல் மற்றும் வனத்துறை அமைச்சகம்
மெரி லைஃப் செயலியில் பெருமளவிலான பொதுமக்கள் பங்கேற்பைப் பாராட்டியுள்ள திரு ஸ்ரீ பூபேந்தர் யாதவ், மிஷன் லைஃப்-ஐ ஒரு மக்கள் இயக்கமாக முன்னெடுத்துச் செல்ல வலியுறுத்தல்
மத்திய சுற்றுச்சூழல், வனம் மற்றும் பருவநிலை மாற்றத் துறை அமைச்சர் திரு பூபேந்தர் யாதவ், உலக சுற்றுச்சூழல் தினத்தை முன்னிட்டு இன்று நடைபெற்ற டிரேஷ் டு ட்ரெஷர் ஹேக்கத்தான், தர்தி கரே புகார், இளைஞர் மாநாடு மற்றும் பள்ளிகளுக்கு இடையேயான ஓவியப் போட்டிக்கான விருது வழங்கும் விழாவுக்கு தலைமை வகித்தார். இணை அமைச்சர் திரு அஸ்வினி குமார் சௌபே மற்றும் அரசின் மூத்த அதிகாரிகள் முன்னிலை வகித்தனர்.
விழாவில் பேசிய திரு யாதவ், அரசின் மெரி லைஃப் முன்முயற்சிக்கு வாழ்த்து தெரிவித்தார். இந்த செயலியில் 1 கோடியே 90 லட்சம் பங்கேற்பாளர்கள், சுமார் 87 லட்சம் நிகழ்வுகளைப் பதிவு செய்துள்ளதாக கூறினார். இது சுற்றுச்சூழல் உணர்வில் ஒரு மைல்கல். சுற்றுச்சூழலைப் பாதுகாப்பதில் தங்கள் அர்ப்பணிப்பை வெளிப்படுத்தியிருப்பதால், வெற்றியாளர்களை மட்டுமல்லாமல், பங்கேற்பாளர்கள் அனைவரையும் பாராட்ட வேண்டும் என்று அவர் கூறினார்.
நுகர்வு ஒரு பெரிய சவாலாகக் கருதப்படும் நிலையில், பூமி கிரகத்தில் குறைந்த வளங்கள் மட்டுமே உள்ளன என்றும், புவி வெப்பமடைதல், பல்லுயிர் இழப்பு மற்றும் மாசுபாட்டைச் சமாளிக்க, சுற்றுச்சூழலுக்கு உகந்த வாழ்க்கை முறையைக் கடைப்பிடிப்பதே முன்னோக்கிய வழி என்றும் தெரிவித்தார். பிரதமர் தலைமையில் தொடங்கப்பட்ட முயற்சிகள், அதாவது சர்வதேச சோலார் கூட்டணி, பேரிடர் தாங்கக்கூடிய உள்கட்டமைப்புக்கான கூட்டணி போன்றவை, இந்தியா அதன் தேசிய அளவில் நிர்ணயிக்கப்பட்ட பல பங்களிப்பு இலக்குகளை முன்கூட்டியே அடைய வழிவகுத்தது என்றார் அவர். சுற்றுச்சூழல் உணர்வு என்பது ஒவ்வொரு நபரின் பொறுப்பாகும், அதை ஒரு மக்கள் இயக்கமாக மாற்ற மிஷன் லைஃப் இயக்கத்தை முன்னோக்கி கொண்டு செல்ல வேண்டிய அவசியம் உள்ளது என்றும் அமைச்சர் கூறினார்.
பிரதமர் அலுவலகம்
ரோத்தக்கில் தேசிய இளைஞர் விழா; காணொளிக் காட்சி மூலம் பிரதமர் உரை
ரோத்தக்கில் நடைபெற்ற தேசிய இளைஞர் விழாவில் காணொளிக் காட்சி மூலம் பிரதமர் திரு நரேந்திர மோடி உரையாற்றினார்.
சிறு வயதில் ஒருவர் எவ்வளவு சாதிக்க முடியும் என்பதற்கு சுவாமி விவேகானந்தரின் வாழ்கை எடுத்துக்காட்டாக உள்ளது. இன்றைய இளைஞர்களின் செயல்பாடு நாளைய தேசத்தின் வருங்காலத்தில் தாக்கத்தை ஏற்படுத்தும் என்று பிரதமர் கூறினார்.
இவ்விழாவின் தலைப்பு 'டிஜிட்டல் இந்தியாவிற்கு ஆதரவாக இளைஞர்கள்' என்பது தனக்கு மகிழ்ச்சி அளிப்பதாக தெரிவித்த பிரதமர், பணமற்ற பரிவர்த்தனையை மக்கள் உபயோகிக்க இளைஞர்கள் உதவ வேண்டும் என்று கூறினார். ஊழலும் கருப்பு பணமும் நமது தேசத்தின் வளர்ச்சியை பாதிக்கிறது என்று பிரதமர் கூறினார்.
தொழில்நுட்பத்தின் தாக்கத்தால் காலம் மாறிவிட்டது. கூட்டு முயற்சி, இணைப்பு, ஆக்கம் ஆகியவை இந்நேரத்தின் தேவை. ஊழலுக்கு எதிரான போராட்டத்தில், இளைஞர்களின் பேராதரவு தேசத்தில் நல்ல மாற்றத்தை கொண்டு வர முடியும் என்ற நம்பிக்கையை தருவதாக பிரதமர் கூறினார்.
பிரதமர் அலுவலகம்
தாவ் ஆங் சான் சு கியீ மற்றும் என்எல்டி தேர்தல் வெற்றிக்கு பிரதமர் வாழ்த்து
மியான்மர் தேர்தலில் வெற்றி பெற்ற தாவ் ஆங் சான் சு கியீ மற்றும் என்எல்டி-க்கு பிரதமர் திரு. நரேந்திர மோடி வாழ்த்து தெரிவித்துள்ளார்.
பிரதமர் தமது டுவிட்டர் பதிவில், ‘’ தேர்தலில் பெற்ற வெற்றிக்காக தாவ் ஆங் சான் சு கியீ மற்றும் என்எல்டி-க்கு வாழ்த்துக்கள். வெற்றிகரமாக தேர்தலை நடத்தி முடித்திருப்பது, மியான்மரில் நடைபெறும் ஜனநாயக மாற்றத்தில் மற்றொரு படியாகும். நமது பாரம்பரிய நட்புறவை வலுப்படுத்த, தங்களுடன் தொடர்ந்து பணியாற்றுவதை நான் ஆவலுடன் எதிர்நோக்குகிறேன்’’, என்று கூறியுள்ளார்.
(
பிரதமர் அலுவலகம்
சிபிஎஸ்இ 12 ஆம் வகுப்பு தேர்வில் வெற்றிகரமாக தேர்ச்சிப் பெற்றுள்ள அனைவருக்கும் பிரதமர் வாழ்த்து தெரிவித்துள்ளார்
சிபிஎஸ்இ 12 ஆம் வகுப்பு தேர்வில் வெற்றிகரமாக தேர்ச்சிப் பெற்றுள்ள அனைத்து #தேர்வு வீரர்களுக்கும் பிரதமர் திரு நரேந்திர மோடி வாழ்த்து தெரிவித்துள்ளார்.
தொடர்ச்சியான ட்விட்டர் செய்திகளில் பிரதமர் கூறியிருப்பதாவது;
“சிபிஎஸ்இ 12 ஆம் வகுப்பு தேர்வில் வெற்றிகரமாக தேர்ச்சிப் பெற்றுள்ள அனைத்து #தேர்வு வீரர்களையும் நான் வாழ்த்துகிறேன். இந்த இளைஞர்களின் கடின உழைப்பையும், மனஉறுதியையும் எண்ணி நான் பெருமிதம் கொள்கிறேன். இந்த இளைஞர்களின் வெற்றியில் மிகச் சிறந்த பங்களிப்பை செய்துள்ள பெற்றோர்கள் மற்றும் ஆசிரியர்களையும் நான் வாழ்த்துகிறேன்.”
“12 ஆம் வகுப்பு தேர்வுகளில் சிறப்பாக செய்திருப்பதாக நினைக்கின்ற பிரகாசமான இளைஞர்களுக்கு நான் கூற விரும்புவது என்னவென்றால், வரும் காலங்களில் இன்னும் கூடுதலான முன்னேற்றத்தை நீங்கள் காண வேண்டியுள்ளது. ஒரு தொகுப்பு தேர்வுகள் மட்டும் உங்களை தீர்மானித்து விட முடியாது. நீங்கள் விரும்பும் துறைகளில் உங்களின் திறமைகளை வளர்த்துக் கொள்ளுங்கள். நீங்கள் ஒளிர்வீர்கள்!”
விவசாயத்துறை அமைச்சகம்
பசுக்கள் அதன் சந்ததிப் பாதுகாப்பு மற்றும் வளர்ச்சிக்கான தேசிய காமதேனு அமைப்பை நிறுவுவதற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையிலான மத்திய அமைச்சரவை பசுக்கள் மற்றும் அதன் சந்ததி பாதுகாப்புக்கும் வளர்ச்சிக்கும் தேசிய காமதேனு அமைப்பை நிறுவுவதற்கு ஒப்புதல் அளித்துள்ளது.
நாட்டிலுள்ள கால்நடைகளைப் பாதுகாக்கவும், அதன் நலனைப் பேணவும், தேசிய காமதேனு அமைப்பு உதவும். முக்கியமாக உள்நாட்டு இன கால்நடைகளின் எண்ணிக்கையை அதிகரிக்கவும் இது உதவியாக இருக்கும்.
பெண்களுக்கும், விவசாயிகளுக்கும் இது பயனளிக்கும். பசுக்கள் இனப்பெருக்கம், சுற்றுச்சூழலுக்கு ஏற்ற உரம் மற்றும் எரிவாயு போன்ற துறைகளில் ஆய்வு மேற்கொண்டு வரும் மத்திய, மாநில அரசின் கீழ் செயல்படும் கால்நடை மற்றும் வேளாண் பல்கலைக்கழகங்களுடன் இணைந்து இந்த அமைப்பு செயல்படும்.
தேசிய காமதேனு அமைப்பு நிறுவப்படும் என்று மத்திய பட்ஜெட் 2019-20-ல் அறிவிக்கப்பட்டது குறிப்பிடத்தக்கது.
பிரதமர் அலுவலகம்
கிர்கிஸ் குடியரசின் அதிபரோடு பிரதமர் சந்திப்பு
புதுதில்லியில் நேற்று நடைபெற்ற பிரதமர் திரு நரேந்திர மோடியின் பதவியேற்பு விழாவில், கிர்கிஸ் குடியரசின் அதிபர் திரு சூரன்பே ஷாரிப்போவிக் ஜீன்பிகாவ் கலந்து கொண்டு சிறப்பித்தார்.
ஷாங்காய் ஒத்துழைப்பு அமைப்பிற்கு தற்போது தலைமை ஏற்றிருக்கும் கிர்கிஸ்தான், மத்திய ஆசியாவில் இந்தியாவோடு இணைந்து முக்கிய பங்களிக்கிறது. பிரதமருக்கு வாழ்த்துத் தெரிவித்த அதிபர் ஜீன் பிக்காவ், கிர்கிஸ்தானில் ஜூன் மாதம் 13-ம் தேதி தொடங்கி 15-ம்தேதி வரை கிர்கிஸ்தானில் நடைபெறும் ஷாங்காய் ஒத்துழைப்பு அமைப்பின் உச்சிமாநாடு மற்றும் இருதரப்பு பேச்சுவார்த்தைகளுக்கு வருமாறு பிரதமரிடம் தனது அழைப்பை நினைவுப்படுத்தி மீண்டும் வலியுறுத்தினார்.
இந்தியாவிற்கும், கிர்கிஸ்தானுக்கும் இடையேயான நட்புறவை நினைவு கூர்ந்த பிரதமர், ஆண்டு ஆண்டு காலமாக இருதரப்பு ஒத்துழைப்பு வலுவடைந்து வருவது குறித்து திருப்தி தெரிவித்தார். பதவி ஏற்பு விழாவில் பங்கேற்றதற்கு அதிபர் ஜீன் பிக்காவ்-க்கு நன்றி தெரிவித்த பிரதமர், கிர்கிஸ்தானுக்கு வருகை புரிவதற்கு தமக்கு விடுக்கப்பட்டிருக்கும் அழைப்பிற்கு நன்றி தெரிவித்ததோடு, அப்பயணத்தை ஆவலோடு எதிர்பார்த்திருப்பதாகவும் கூறினார்.
----
(Visitor Counter : 92
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
நாட்டில் உள்ள பல்கலைக்கழகங்கள் மற்றும் கல்லூரிகளில் காமதேனு இருக்கை: மத்திய அமைச்சர் திரு சஞ்சய் தோத்ரே தகவல்
நாட்டில் உள்ள பல்கலைக்கழகங்கள் மற்றும் கல்லூரிகளில் காமதேனு இருக்கை அமைக்கப்படும் என மத்திய மனிதவள மேம்பாட்டுத்துறை இணையமைச்சர் திரு சஞ்சய் தோத்ரே தெரிவித்துள்ளார்.
பல்கலைக்கழகங்கள் மற்றும் கல்லூரிகளில் காமதேனு இருக்கை ஏற்படுத்துவது தொடர்பாக யுஜிசி, ஏஐசிடிஇ மற்றும் ஏஐயு ஆகியவற்றுடன் இணைந்து தேசிய இணைய கருத்தரங்கை தேசிய காமதேனு ஆயோக் ஏற்பாடு செய்தது. அதில் காமதேனு இருக்கையை ஏற்படுத்தும்படி தேசிய காமதேனு ஆயோக் தலைவர் டாக்டர் வல்லபாய் கதிரியா வேண்டுகோள் விடுத்தார். நமது நாட்டு பசுக்களின் வேளாண், சுகாதார, சமூக, பொருளாதார மற்றும் சுற்றுச்சூழல் முக்கியத்துவம் குறித்து இளைஞர்களுக்கு நாம் கற்றுக் கொடுக்க வேண்டும் என டாக்டர் கதிரியா கூறினார்.
பசுக்கள் மற்றும் பஞ்சகவ்யங்களின் சாத்தியங்களை, அரசு தற்போது ஆராய தொடங்கியுள்ளது. நாட்டு பசு தொடர்பான அறிவியலை வெளிக்கொணர வேண்டிய அவசியம் ஏற்பட்டுள்ளது. பசுக்களின் பயன்களை நவீன அறிவியல் அணுகுமுறையுடன் அறிவதற்கான தளம் மற்றும் ஆராய்ச்சியை நமது கல்வி முறை வழங்க வேண்டும்.
பல்கலைக்கழகங்கள் மற்றும் கல்லூரிகளில் காமதேனு இருக்கையை ஏற்படுத்தும் முயற்சியை மத்திய மனிதவள மேம்பாட்டுத்துறை இணையமைச்சர் திரு சஞ்சய் தோத்ரே பாராட்டினார்.
இது குறித்து அவர் கூறுகையில், ‘‘ நமது சமூகத்தில் பசுக்களின் பயன்களால் நாம் வளப்படுத்தப்பட்டோம். ஆனால் அந்நிய ஆட்சியாளர்களால் அவற்றை நாம் மறந்து விட்டோம். காமதேனு இருக்கையை ஆதரிக்கும் நேரம் வந்து விட்டது. சில பல்கலைக்கழகங்கள் மற்றும் கல்லூரிகள் காமதேனு இருக்கையை அமைக்கும். பின்பு அதை மற்ற கல்வி நிறுவனங்களும் பின்பற்றும். ஆராய்ச்சி மற்றும் நடைமுறை செயல்படுத்துதலை தயாரிப்பு வடிவில் காட்டப்பட வேண்டும். டாக்டர் வல்லபாய் கதிரியா தலைமையில் மேற்கொண்ட முயற்சிகளுக்கு பாராட்டுக்கள்’’ என குறிப்பிட்டுள்ளார்.
ஏஐசிடிஇ தலைவர் பேராசிரியர் அனில் சகஸ்ரபுதே கூறுகையில், ‘‘தற்சார்பு கிராமங்கள் மூலம் தான், தற்சார்பு இந்தியா சாத்தியமாகும். புதிய மற்றும் மிளிரும் இந்தியாவுக்கு, நாம் பழங்கால அறிவுகளை புதிய தொழில்நுட்பத்துடன் இணைக்க வேண்டும். பசுக்கள் மூலமான வேளாண் பொருளாதாரம் மிகவும் அறிவியல்பூர்வமானது’’ என்றார்.
மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1680727
(Visitor Counter : 131